钦定古今图书集成/理学汇编/经籍典/第056卷 > 林至易裨传 > 《极数第二》
## 钦定古今图书集成/理学汇编/经籍典/第056卷 > 林至易裨传 > 《极数第二》

《大传》曰：“天一地二，天三地四，天五地六，天七地八，天
九地十。”此天地五十有五之数也。自有天地，此数已
具。曰天数五者，五奇数也。地数五者，五偶数也。曰天
数二十有五，总五奇数言之也。地数三十，总五偶数
言之也。凡天地之数五十有五者，合奇偶之数而言
之也。夫子于《系辞》言数者三，曰天地之数五十有五，
曰天一，终于地十，曰参天两地而已。虽曰河出图，洛
出书，初未尝曰某为图，某为书也。至刘牧出《钩隐图》，
始以四十五为《河图》，而五十五为《洛书》，且以为出于
希夷之所传授，始有戴九履一，左三右七，二四为肩，
六八为足，纵横十五，总四十有五之说，前此未之见
也。孔颖达曰：“龟负《洛书》，先无此事，见”之纬候之书。牧
不信圣人之言，而主于纬候之说，何耶？大抵圣人阐
《易》，有象则有数，有数则有变。象则太极生两仪四象
八卦者也；数则五十有五，奇偶之生成者也；变则揲
蓍倚数生爻者也。要不出于三者而已。如牧之为图，
巧则巧矣，于《易》何取焉？且其数曰“纵横十五”而已，所
以成卦生卦无闻焉，不知何与于《易》哉？然则所谓五
十有五之为《易》者，可得闻欤？曰：“自五以下，为五行生
数；自五以上，为五行成数。故十五者，小衍也。五十有
五者，大衍也。且以小衍论之，九六者，《易》之真数也。今
五生数是也。天一天三、天五参天也，总而为九。地二、
地四两地也，总而为六。参天两地，而九六之数立矣。
至于”七之与八，又自《小衍》之五裂而言之也。以《大衍》
论之，天地之数五十有五，而《大衍》之数五十者，自五
以下，五其本体也，一四五也，三二亦五也，自五以上，
六一五也，七二五也，八三五也，九四五也，十五五也。
天五无往而不在，此大衍之用所以止于五十也。以
参伍其变、错综其数论之，太极者三五之“中也。”老阳
九，老阴六十五也；少阴八，少阳七十五也。此小衍之
五也。至于五十有五，错之，则奇偶之数各立以成体；
综之，则奇偶之数相合以致用。是故通其变，则因七
九八六之变而阴阳刚柔之文成；极其数，则因五十
有五之数而天地万物生成之理不越乎是矣。以至
《乾坤》二篇之策，虽因生蓍设卦而得之，而亦不出乎
九六之积也。纬候之家，不过借《河图》《洛书》之说以神
其事，至牧反复言之，而世之论《易》者多宗其说，《易》之
本原愈以不明。本朝惟欧阳公以图书为怪妄之甚，
为说以黜之，然一人之言，不能胜久习之溺也，特学
《易》者不深察之耳。今所谓“极数”者，本之天地五十有
五之数，而黜《图》《书》之妄，虽得罪于君子，不辞也。